《江上逢春感兴》
明代·孙一元

严雪散寒雨，坚冰开积霃。青阳变脩条，东风回旧林。

节物感孤志，连翩春江浔。椒花远自媚，清尊强费斟。

十年一被褐，百回结尘襟。岂无乡关念，所愧国士心。

开匣抚神物，床头流泉音。冥运诚崄巇，履兹思何深。

不徒一朝奋，要在万物任。清诗继绝响，聊此抱膝吟。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。